recursal/SuperWikiNEXT-32B huggingface dataset:
**מיכאיל פביאנוביץ' גְנֶסִין** (ברוסית: **Михаил Фабианович Гнесин**; ‏2 בפברואר 1883 – 5 במאי 1957) היה מלחין יהודי רוסי ופרופסור לקומפוזיציה.

קורות חיים
----------

גנסין נולד ברוסטוב על הדון, בנו של רב העיר ומצד אמו נכד של נגן הכליזמר ישעיה פלייטזינגר. החל בלימודי מוזיקה בגיל צעיר אצל חזן מקומי ובמכון הטכני של רוסטוב, שם למד תחת הפסנתרן אוסק פריץ'. מאוחר יותר למד קומפוזיציה בקונסרבטוריון בסנקט פטרבורג ובין מוריו היו אלכסנדר גלאזונוב, ניקולאי רימסקי-קורסקוב ואנטולי ליאדוב. בשנת 1908 השתתף בהקמה מחדש של החברה למוזיקה עממית יהודית.

בסיום לימודיו יצא גנסין למסע באירופה. בשנים 1911–1913 לימד בקרסנודאר ומשנת 1914 ועד 1921 ברוסטוב. לאחר מכן ביקר בארץ ישראל במסגרת התעניינותו בפולקלור היהודי ובמסעותיו ייסד בתקופה זו עם יוסף אחרון את הוצאת "יבנה" בגרמניה. בסיום תקופה זו יצא למוסקבה והתקבל כפרופסור לקומפוזיציה בקונסרבטוריון העירוני (1925–1936). משנת 1936 ועד 1944 לימד גם בקונסרבטוריון בלנינגרד, שם התקדם לראשות המחלקה לקומפוזיציה, ובשנים 1941–1942 עבד ביושקר-אולה.

בשנת 1895 ייסדו שלוש מאחיותיו את האקדמיה הרוסית למוזיקה גנסין והוא נמנה עם סגל ההוראה ומשנת 1945 עמד בראש האקדמיה, תפקיד בו שימש עד מותו.

גנסין פרסם מספר ספרים על קומפוזיציה וכתב ספר ביוגרפי על רימסקי-קורסקוב. בנוסף הוא הרבה להלחין יצירות ושילב בהן אלמנטים מהיהדות. בין יצירותיו: "נעורי אברהם", "המכבים", "שירים מהארץ הנושנה", "שיר השירים" ו"מוטלה הג'ינג'י".

בשנת 1946 הוענק לגנסין פרס סטלין. כמן כן עוטר בעיטור הדגל האדום של העמל

בין תלמידיו - אראם חאצ'טוריאן וטיחון חרניקוב.

קישורים חיצוניים
----------------

* מיכאיל גנסין, במסד הנתונים הקולנועיים IMDb (באנגלית)
* מיכאיל גנסין, באתר MusicBrainz (באנגלית)
* מיכאיל גנסין, באתר Discogs (באנגלית)
* מיכאיל גנסין, דף שער בספרייה הלאומית
* משה גורלי, הקומפוזיטור מיכאל גנסין, דבר, 19 ביולי 1957 (עם מותו)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007261707305171
* BIBSYS: 1479731351098
* BnF: cb16358461s (data)
* GND: 128460113
* ISNI: 0000 0001 2028 9233
* LCCN: n81072968
* MusicBrainz: d27a692c-a786-48dc-a75f-6e737e4d0c8f
* NKC: mzk2011662553
* NTA: 183769163
* SELIBR: 331802
* SNAC: w66f7vf0
* SUDOC: 244101566
* VIAF: 77366413
* WorldCat: lccn-n81072968

 |
**אמין חליל סטיבנס** (בערבית: **امين ستيڤينس**; נולד ב-26 באוקטובר 1990) הוא כדורסלן אמריקאי המשחק בעמדת הפורוורד-סנטר בעירוני קריית אתא מליגת העל בכדורסל.

קריירה
------

סטיבנס החל את הקריירה בקבוצת הכדורסל של אוניברסיטת פלורידה A&M. לאחר שסיים את לימודיו באוניברסיטה עבר לקומארנו הסלובקית, איתה זכה בגביע הסלובקי וב-37 משחקים העמיד ממוצעים של 15.1 נקודות, 7 ריבאונדים ו-1.1 אסיסטים למשחק. לאחר עונה אחת עבר לפירסטנפלד פנת'רס, שם העמיד ממוצעים של 19.9 נקודות ו-7.6 ריבאונדים למשחק ב-29 משחקים. בעונת 2014/2015 עבר לווינה האוסטרית, במדיה העמיד ממוצעים של 18.1 נקודות, 9.1 ריבאונדים ואסיסט למשחק ב-46 משחקים.

לקראת עונת 2016/2017 חתם בקפלוויק האיסלנדית, העמיד ממוצעים של 29.5 נקודות ו-15.3 ריבאונדים למשחק, הוביל את הליגה בשתי הקטגוריות האלו ונבחר לשחקן הזר של השנה.

בעונת 2017/2018 שיחק ברואן מטרופול בסקט מהליגה הצרפתית השנייה, והוביל את הליגה בנקודות ובריבאונדים. לאחר מכן שיחק בבריסל ובמכבי קריית מוצקין, ואז שב לרואן מטרופול בסקט. 

בקיץ 2021 חתם סטיבנס בעירוני קריית אתא מהליגה הלאומית. בעונת 2021/22 העמיד סטיבנס ממוצעים של 23.8 נקודות (63.3% ל-2), 3.3 אסיסטים, 10.9 ריבאונדים ו-1.6 חטיפות למשחק. בתום העונה זכה סטיבנס בתואר השחקן הזר המצטיין של העונה והעפיל יחד עם קבוצתו לליגת העל.

קישורים חיצוניים
----------------

* אמין סטיבנס, ברשת החברתית אקס (טוויטר)
* אמין סטיבנס, ברשת החברתית אינסטגרם
* פרופיל, באתר Sports-Reference
* פרופיל, באתר eurobasket
* פרופיל, באתר מנהלת ליגת העל בכדורסל
* פרופיל, באתר איגוד הכדורסל הישראלי

הערות שוליים
------------

1. ↑  Tallahassee Democrat 09 Jul 2009, page Page 16, Newspapers.com (באנגלית)
2. ↑  Tallahassee Democrat 14 Mar 2013, page Page D6, Newspapers.com (באנגלית)
3. ↑  Basket : rencontre avec Amin Stevens meilleur marqueur de Pro B, France 3 Normandie (ב־)
4. ↑  יעקב מאיר, ‏מצטייני העונה בלאומית: סטיבנס הזר המצטיין, מור הישראלי, באתר ישראל היום, 4 באפריל 2022
**אלמור סמית'** (באנגלית: **Elmore Smith**; נולד ב-9 במאי 1949) הוא כדורסלן עבר אמריקאי, אשר שיחק בליגת ה-NBA בין השנים 1971–1979. בעונת 1973/1974, אשר הייתה הראשונה בה נרשמו סטטיסטיקות החטיפות והחסימות ב-NBA, היה מלך החסימות עם ממוצע של 4.9 חסימות למשחק. כמו כן מחזיק סמית' בשיא ה-NBA לחסימות במשחק בודד (17), אותו קבע במשחק בין לוס אנג'לס לייקרס לפורטלנד טרייל בלייזרס ב-28 באוקטובר 1973. ממוצעיו הכוללים לאורך 8 עונותיו ב-NBA הם 13.4 נקודות, 10.6 ריבאונדים ו-2.9 חסימות למשחק.

קריירת מכללות
-------------

סמית' נולד וגדל במייקון שבג'ורג'יה, ובין השנים 1968–1971 למד באוניברסיטת המדינה של קנטקי. בעונת 1969/1970 קלע 21.6 נקודות והוריד 22.7 ריבאונדים בממוצע למשחק כשחקן קבוצת הכדורסל של האוניברסיטה, והוביל אותה לזכייה באליפות טורניר ה-NAIA. בעונה העוקבת רשם ממוצעים של 25.5 נקודות ו-24.2 ריבאונדים למשחק, וזכה עם קבוצתו פעם נוספת באליפות טורניר ה-NAIA. בקיץ 1971 עזב את האוניברסיטה לאחר 3 שנים בלבד, בשונה מהמקובל באותה תקופה, על מנת להעמיד את עצמו לבחירה בדראפט ה-NBA.

קריירה מקצועית
--------------

בדראפט ה-NBA‏ 1971 נלקח סמית' בבחירה השלישית על ידי באפלו ברייבס, לקראת עונתה השנייה ב-NBA. כבר בעונת הרוקי שלו היה אחד הסנטרים הבולטים בליגה, כאשר העמיד ממוצעים של 17.3 נקודות ו-15.2 ריבאונדים למשחק, ובסיומה נבחר לחמישיית הרוקיז של העונה. בעונתו השנייה בבאפלו שמר על יכולת גבוהה עם ממוצעים של 18.3 נקודות ו-12.4 ריבאונדים למשחק.

בספטמבר 1973, לאחר שנתיים עם הברייבס, נשלח בטרייד ללוס אנג'לס לייקרס בתמורה לג'ים מקמילן. בעונת 1973/1974, בה החלה ליגת ה-NBA לרשום את סטטיסטיקות החסימות והחטיפות, היה סמית' מלך החסימות של ה-NBA, עם ממוצע של 4.9 למשחק. את העונה העוקבת סיים במקום השני בליגה עם ממוצע של 2.9 חסימות למשחק, אליהן הוסיף 10.9 נקודות ו-10.9 ריבאונדים למשחק.

ביוני 1975 הועבר יחד עם בראיין וינטרס, ג'וניור ברידג'מן ודייב מאיירס למילווקי באקס, בתמורה לכרים עבדול-ג'באר. בעונתו המלאה היחידה במילווקי רשם ממוצעים של 15.6 נקודות, 11.4 ריבאונדים ו-3.1 חסימות למשחק.

לאחר 34 משחקים בעונת 1975/1976 נשלח בטרייד לקליבלנד קאבלירס, בתמורה לרולנד גארט ושתי בחירות דראפט עתידיות. באוקטובר 1978 סבל מפציעה בברכו שאילצה אותו להחמיץ את 56 המשחקים הראשונים של עונת 1978/1979, בסיומה פרש ממשחק בגיל 29 בלבד.

קישורים חיצוניים
----------------

ויקישיתוף מדיה וקבצים בנושא **אלמור סמית'** בוויקישיתוף

* פרופיל, באתר Basketball-Reference
* פרופיל, באתר ליגת ה-NBA

הערות שוליים
------------

1. 1 2  זיכרון ה-NBA שסמית' לא יחסום, באתר לוס אנג'לס טיימס, 14 בנובמבר 2010
2. ↑  סטטיסטיקות המשחק בין הלייקרס לפורטלנד, באתר basketball-reference.com
3. ↑  סטטיסטיקות הקריירה של סמית' ב-NBA, באתר basketball-reference.com
4. ↑  סטטיסטיקות המכללות של סמית', באתר collegehoopedia.com
5. ↑  רשימת הנבחרים בדראפט 1971, באתר basketball-reference.com
6. ↑  עבדול-ג'באר נשלח בטרייד ללייקרס, באתר הניו יורק טיימס, 17 ביוני 1975
7. ↑  ביוגרפיה, באתר היכל התהילה של הספורט בקליבלנד
**לַחַץ תּוֹךְ-גֻּלְגָּלְתִּי** (באנגלית: **Intracranial pressure**; בראשי תיבות: **ICP**) הוא הלחץ המופעל על ידי הגולגולת על רקמות המוח, על הנוזל התוך-מוחי ועל מחזור הדם המוחי.

מהות
----

לחץ תוך גלגלתי הוא דינמי ונתון לשינויים הנגרמים ממגוון גורמים כמו פעילות גופנית, שיעול, מאמץ, דופק עורקי ומערכת הנשימה. לחץ דם תוך-גולגולתי נמדד ביחידות של מילימטר כספית [mmHg] והלחץ הנורמלי נע בין 10 ל-15 מילימטר כספית. עלייה של הלחץ עקב דימום למשל כתוצאה מפגיעה חיצונית או כתוצאה מקרע של כלי דם או כתוצאה ממבנה חריג של כלי דם במוח, עלולה לפגיעה מוחית שתוביל להידרדרות ברמת ההכרה, ואף יכולה להוביל למוות.

שבץ מוחי המורגי עלול לגרום לעלייה בלחץ התוך-גולגולתי והוא אחד ממצבי החירום המסוכנים ביותר. אצל מבוגרים עלייה בלחץ לערכים של מעל ל-40 מילימטר כספית נחשבת למסוכנת. גם לחץ הנע בין 25 ל-30 מילימטר כספית נחשב מסוכן אם הוא נמשך לאורך זמן. חוץ מילדים שאצלם הפגיעה תתרחש מאוחר יותר ממבוגרים.

לחץ תוך-גולגולתי מוגבר
----------------------

הגולגולת היא קופסה סגורה המורכבת מעצמות המחוברות זו לזו. בגולגולת ישנו פתח אחד, נקב העורף הגדול, אליו מתחבר עמוד השדרה. עלייה של הלחץ התוך-גולגולתי, בשל דימום תוך-גולגולתי או על ידי הצטברות של נוזל המוח ה-CSF או בשל גידול, יוצרת לחץ על גזע המוח וגורמת לדחיקתו לכיוון נקב העורף הגדול בתהליך הנקרא הרניאציה (Herniation), מה שגורם לסימנים שונים כמו האטה בדופק ושינויים בדפוסי הנשימה, תהליך זה הוא מסוכן ביותר ועלול לגרום למוות.

בנוסף, עלייה בלחץ התוך-גולגולתי פוגעת ביכולת של דם מחומצן להיכנס למוח ופוגעת בפרפוזיה (זילוח דם) למוח, מונח המוכר בשם CPP- (Cerebral Perfusion Pressure). הגוף מנסה לפצות על ההפרעה בפרפוזיה לרקמת המוח ולשם כך הוא מעלה את לחץ הדם מה שעלול להגביר את הדימום. לחץ הדם הממוצע מוכר במונח MAP - Mean Artrial Pressure. כדי שדם יצליח להיכנס למוח דרך העורקים התרדמניים צריך שלחץ הדם הממוצע יהיה גבוה מהלחץ התוך-גולגולתי. הנוסחה המוכרת היא: CPP = MAP - ICP.

במקרים של חשד בלחץ תוך-גולגולתי מוגבר יש להשגיח על החולה היטב ולפנותו למרכז רפואי. האבחון נעשה על ידי בדיקת עיניים- פונדוס (הרחבת האישונים) לאיתור בצקת, הדמיה (CT/MRI מוח) לשלילת ממצא מוחי חריג (תהליך תופס מקום) כגון גידול או קריש דם, ובדיקת ניקור מותני. לחץ זה יכול להביא ליצירת בצקת ראש עצב הראיה.

תסמיני לחץ תוך-גולגולתי מוגבר כוללים כאבי ראש, טשטוש ראייה, בחילות והקאות וכן את הטריאדה של רפלקס קושינג הכוללת: דופק איטי, לחץ דם גבוה ונשימות לא-סדירות.

קישורים חיצוניים
----------------

ויקישיתוף מדיה וקבצים בנושא **לחץ תוך-גולגולתי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284805505171
* GND: 4025010-6
* LCCN: sh85022121

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**הגמל המעופף** (גמלא פרחא) הוא מושג תלמודי קדום אשר ייתכן ושימש כמקור השראה ואומץ כסמל בתרבות העברית המתחדשת בארץ ישראל החל משנות ה-30 של המאה ה-19.

ההקשר הקדום ביותר למושג הגמל המעופף הוא התלמוד הבבלי במסכת מכות. בדף ה עמוד א', התלמוד עוסק בשאלה האם עדים יכולים היו להימצא בבוקרו של יום בעיר סורא ובסיומו של אותו היום בעיר נהרדעא (המרחק בין הערים עומד על כמאה ק"מ). 
בתקופה בה נכתבו הדברים בין המאה ה-3 למאה ה-5, האפשרות היחידה כי אכן כך היה היא "ליחוש לגמלא פרחא" - משמעו: האם עלינו להבין שמא היה ברשותם "גמל מעופף" שריצתו כה מהירה שאיפשרה להם לגמוע מרחק זה ביום אחד?! .

כמו כן הביטוי חוזר במסכת יבמות דף קטז, עמוד א', הדן באפשרות שאדם עבר ביום אחד מסורא לנהרדעא. ובהקשר אחר במסכת שבועות שבתלמוד הבבלי, בדף כ"ט, עמוד א' – מה מעמד אדם שנשבע כי ראה גמל פורח באוויר

מן הפרשנים השונים יש המבחינים בין 'גמלא פרחא', שהוא מציאות קיימת אך נדירה, של גמל מרוצים כה זריז אשר יש ביכולתו לגמוא מרחק רב בקצב מהיר וריצתו נראית כמעין רחיפה, לבין 'גמל פורח באוויר' שהוזכר בהקשר של שבועת שווא, שאיננו יכול להיות במציאות. 

ייתכן ומקור תלמודי זה שימש את האדריכל הישראלי אריה אלחנני ביצירת פסלו הנודע של הגמל המעופף בשנת 1932 שהפך לסמלו של יריד המזרח.

לימים הפך ביטוי זה לשמו של מועדון חובבי הדאייה בישראל שהוקם בשנת 1933 וכן לסמלה של טייסת 100, טייסת התובלה הראשונה בחיל האוויר הישראלי אשר הוקמה בשנת 1947.

שימוש בסמל הגמל המעופף בעת החדשה
* יריד המזרח – סמלו של היריד היה גמל מעופף.
* קלוב התעופה לישראל – שמו הראשון של מועדון חובבי הדאייה.
* הגמל המעופף (סרט) – סרט פנטזיה קומית של רמי נעמן העוסק בשחזור פסל הגמל המעופף של יריד המזרח.
* טייסת הנגב של "שירות האוויר".
* הגמל המעופף (טייסת) – טייסת תובלה בחיל האוויר הישראלי.

קישורים חיצוניים
----------------

* אם לא ראיתי גמל שפורח באוויר – גמל, ד"ר משה רענן, באתר פורטל הדף היומי

הערות שוליים
------------

1. ↑  גמל - "גמל שפורח באויר" (שבועות כט ע"א), ד"ר משה רענן, באתר daf-yomi.com
2. ↑  פורטל הדף היומי: בכורות נז -קישור שבור, באתר daf-yomi.com
השבטים בגאליה
**קארנוטים** (בלטינית: **Carnutes**) היו שבט גאלי גדול ממרכזה של גאליה, בעמק הלואר בין נהרות הלואר וסן. עירם המרכזית הייתה קנבום (Cenabum; כיום אורליאן). ארצם של הקארנוטים הייתה מרכז חשוב של הדת הקלטית. האספה הדרואידית השנתית של הגאלים נערכה בשטחו של שבט זה.

מגעיהם עם הרומאים הם עתיקים. לפי המסורת שמוסר טיטוס ליוויוס קארנוטים השתתפו בפלישה לחצי האי האפניני בזמן שלטונו של לוקיוס טארקוויניוס פריסקוס. 

בזמן מלחמת גאליה היו שבט חסות של הרמים. בשנת 57 לפנה"ס התערב יוליוס קיסר בענייניהם והמליך עליהם שליט בובה בשם טסגטיוס. לאחר שלוש שנים התנקשו הקארנוטים בחייו של שליט הבובה ובשנת 52 לפנה"ס טבחו בסוחרים הרומאים שהתיישבו בקנבום והצטרפו למרד של ורקינגטוריקס. קיסר הגיב באלימות בלתי מרוסנת, שרף את קנבום עד עפר וטבח בקארנוטים. הגברים נהרגו, נשים וילדים נמכרו לעבדות. הריסות עירם החרבה נותרו חשופים במשך שנים רבות כאזהרה למורדים פוטנציאליים.

הקארנוטים לא מיהרו להתמזג באימפריה הרומית ושמרו על מידה רבה של אוטונומיה. מיזוגם במרחב האימפריאלי הושלם רק במאה ה-3.

קישורים חיצוניים
----------------

ויקישיתוף מדיה וקבצים בנושא **קארנוטים** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284883605171
* LCCN: sh85020389

 |
**ג'רג' אדם** (במקור **ברגר**, בהונגרית: **Ádám György**; נג'קניז'ה, 7 באוגוסט 1911 – בודפשט, 17 ביוני 1974) היה כלכלן, עיתונאי, סופר יהודי-הונגרי.

ביוגרפיה
--------

ג'רג' אדם נולד במשפחה יהודית כבנם של איגנץ ברגר אחר כך אדם (1880–1932) סיטונאי פחם ושל יולאן לייטנר. בסיום בית הספר היסודי וחטיבת הביניים ג'רג' המשיך את לימודיו בתיכון בעיר הולדתו ולאחר מכן סיים את תואר ראשון במכללה למסחר בווינה. הוא עבד כפקיד בבודפשט, בא בקשר עם התנועה הקומוניסטית הבלתי חוקית. הוא נעצר מספר פעמים ולכן חי שוב בווינה בשנים 1934 עד 1939 ולאחר מכן כיהודי (אחרי האנסלוס) היגר לדרום אמריקה בשנת 1939 עוד לפני מלחמת העולם השנייה, שם הפך לעיתונאי. משנת 1941 היה הכתב של Allied Labor News. בין 1942 לבין 1946 כתב מאמרים בכתב העת ובעיתון ה"הונגרים החופשיים" שהופיע במקסיקו סיטי. לאחר מכן חזר להונגריה. ממאי עד ספטמבר 1947, עבד כמזכיר הוועדה הבין משרדית שבדקה את ענייני תעשיית הנפט ההונגרית-אמריקאית. מאותה שנה היה חבר ב"מדור מדיניות החוץ" של השבועון הונגריה החדשה (Új Magyarország) ושל ה"עם חופשי" (Szabad Nép). בשנת 1948 ערך את הפרסום הכלכלי של ה-MTI (סוכנות הידיעות ההונגרית). הוא נעצר בשנת 1949 ונידון לעשר שנות מאסר באשמות מפוברקות כחלק ממשפטי הראווה הסטליניסטיים. הוא זוכה וטוהר בשנת 1954. בין השנים 1954–1957 היה עמית מחקר באוניברסיטת קרל מרקס לכלכלה. הוא מילא תפקיד פעיל במרד ההונגרי (מהפכת 1956) והיה חבר בוועד המהפכה של האינטלקטואלים ההונגרים. אדם נידון למאסר עולם בשנת 1957, אך שוחרר בחנינה כללית במרץ 1963. משנת 1963 היה העורך האחראי של ההוצאה לאור "כלכלה ומשפטים". שנה לאחר מכן, קיבל דוקטורט בכלכלה. משנת 1973 עבד כחוקר במכון המחקר למדעי המחשב ואוטומציה של האקדמיה ההונגרית למדעים. בעבודתו בחן את סוגיות המהפכה המדעית והטכנולוגית.

עבודותיו העיקריות
-----------------

* טכנולוגיה חדשה - מבנה חדש (בודפשט, 1966)
* התפתחויות חדשות במחקר המדעי במדינות הקפיטליסטיות המובילות (בודפשט, 1966)
* אימפריות תאגידיות - "כוח כפול" בכלכלה העולמית? (בודפשט, 1967)
* מאפיינים חדשים ביחסים הכלכליים מזרח-מערב (כלכלה, 1967)
* אמריקה באירופה. אימפריות תאגידיות בכלכלה העולמית (בודפשט, 1970)
* קונצרנים חובקי עולם (ערך ובחר, בודפשט, 1974)

לקריאה נוספת
------------

* אגנש קניירש (עורכת ראשית), ג'רג' אדם, בלקסיקון הביוגרפי ההונגרי 1000–1900, בודפשט, 1981 (ברומנית) מסת"ב 9630525003
* פטר קנדה: בנה הנשכח של פלוגה מקוללת (5 באוגוסט 2011) כתב העת חיים וספרות, שנתון 55. גיליון 31
* ביוגרפיה של ג'רג' אדם. עורך פטר קוזאק. nevpont.hu
* לקסיקון קטן ביוגרפי של זאלה. עורך אנדרה ג'ימשי. זאלאגרסג, האספה הכללית של השלטון המקומי מחוז זאלה, 1994.
* ג'רג' אדם ביוגרפיה ב -Arcanum

* מאמר של ג'רג' אדם בכתב העת MATARKA

הערות שוליים
------------

1. ↑  "Születési bejegyzése a nagykanizsai polgári születési akv. 492/1911. folyószáma alatt".
2. ↑  Ádám György elhunyt (1974. június 21.) Magyar Nemzet, 30. évfolyam, 143. szám
3. ↑  "Szülei házasságkötési bejegyzése a nagykanizsai polgári házassági akv. 188/1909. folyószáma alatt".

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7913 8256
* NKC: jo20231182548
* SUDOC: 088636453
* VIAF: 121362981
* WorldCat (עם VIAF): 121362981

 |
**רשות ניקוז כרמל** היא רשות ניקוז ותאגיד סטטוטורי, אשר אחראית על ניקוז וטיפוח הנחלים באופן חיפה לחדרה. רשות הניקוז כפופה למשרד להגנת הסביבה. הרשות הוקמה בשנת 1997 כתוצאה מהרפורמה שבוצעה ברשויות הניקוז. יושב ראש הרשות הוא אריה שרון. המנהל הכללי הוא משה אייל שני. שטח רשות הניקוז כרמל הוא כחצי מיליון דונם, והיא הקטנה בארץ. הנחלים המרכזיים העוברים בשטח הרשות הם: דליה, עדה, תנינים, מהר"ל, ונעמן. משרדי הרשות ממוקמים בקיבוץ עין כרמל.

הרשות פועלת מתוקף "חוק הניקוז וההגנה מפני שיטפונות" (1957), צו הניקוז (1960), אכרזת הניקוז (1996), וצו רשויות נחלים ומעיינות (2003).

מבין הפרויקטים שקידמה הרשות, ניתן למנות את:

* בלימת דליפת שמנים לנחל נעמן
* פיתוח נחל תנינים והסדרתו
* בנייה ותחזוקה של שבילי אופניים בנחלים השונים

רשויות מקומיות בשטח הרשות
-------------------------

* הערים חיפה, טירת כרמל, זכרון יעקב, פרדס חנה כרכור וחדרה
* המועצות המקומיות עוספיא, דאליית אל כרמל, ג'סר א-זרקא, פוריידיס, אור עקיבא, כפר קרע ובנימינה-גבעת עדה
* המועצות האזוריות חוף כרמל, מגידו, אלונה ומנשה
* קיסריה

קישורים חיצוניים
----------------

* 

* אתר האינטרנט הרשמי של רשות ניקוז כרמל
* רשות ניקוז כרמל, ברשת החברתית פייסבוק

הערות שוליים
------------

1. ↑  רשויות הניקוז, באתר רשות ניקוז שקמה בשור
2. ↑  נירית קופל-וונדרמן, דליפת שמנים לנחל הנעמן | מאמצי בלימה משותפים, באתר חי פה – חדשות חיפה, ‏29 בספטמבר 2020

| רשויות ניקוז בישראל |
| --- |
| 

|  |
| --- |
| ירדן דרומי • שקמה בשור • ערבה • שורק לכיש • ים המלח • כרמל • גליל מערבי • כנרת • שרון • קישון • ירקון |

 |
**ג'ק גוסלינג** (באנגלית: **Jake Gosling**; ‏‏נולד ב־11 באוגוסט 1993) הוא כדורגלן גיברלטרי המשחק בעמדת הקשר בבריסטול מאנור.

קריירת מועדונים
---------------

גוסלינג, יליד העיר אוקספורד, הממלכה המאוחדת, החל את הקריירה שלו בקבוצות הילדים של סווינדון טאון ולאחר מכן שיחק בפלימות' ארגייל. בגיל 16 הצטרף למחלקת הנוער של אקסטר סיטי. במשחקי טרום-עונה של עונת 2012/2013 הבקיע שער מרהיב במשחק ידידות נגד דורצ'סטר טאון והצוות המקצועי של המועדון התרשם מביצועיו ובספטמבר 2012 הושאל למועדון לחודש אחד, אך לאחר שהציג יכולת טובה תקופת השאלתו הוארכה עד ינואר 2013. ב-12 בינואר 2013 ערך את הופעת הבכורה שלו עבור אקסטר בניצחון 0-3 נגד סאות'אנד יונייטד. ב-2 במרץ הבקיע את שער הבכורה שלו במועדון בניצחון 0-3 נגד נורת'המפטון יונייטד. ב-13 במרץ 2014 הושאל שוב הפעם לגלוססטר סיטי עד לסיום העונה. כעבור 3 ימים ערך את הופעת הבכורה שלו במועדון. ב-17 במאי 2014 סיים את חוזהו במועדון ובחר שלא לחדש אותו ובכך הפך לשחקן חופשי בתום העונה.

ב-24 ביוני 2014 גוסלינג חתם בבריסטול רוברס מהליגה החמישית באנגליה. הוא ערך את הופעת הבכורה שלו ב-9 באוגוסט בתיקו 0-0 נגד גרימסבי טאון. ב-16 בספטמבר הוא הבקיע את שערו הראשון עבור המועדון. בסיום העונה העפיל עם קבוצתו לליגה הרביעית. ב-26 בפברואר 2016 גוסלינג הושאל לניופורט קאונטי לתקופה של חודש. במדי ניופורט רשם 6 הופעות ובסיום תקופת ההשאלה חזר לבריסטול עימה העפיל להפוטבול ליג הראשונה. ב-16 בינואר 2017 הושאל לפורסט גרין רוברס עד לסיום העונה.

ביוני 2017 חתם בטורקי יונייטד.

קריירה בינלאומית
----------------

בינואר 2014 פורסם כי גוסלינג ייצג את נבחרת גיברלטר. הוא זומן לראשונה לסגל הנבחרת לקראת משחקי הידידות נגד אסטוניה ומלטה שנערכו ב-26 במאי וב-4 ביוני 2014 בהתאמה. גוסלינג ערך את הופעת הבכורה הבינלאומית שלו במשחק נגד אסטוניה בו גם הבקיע את שער הבכורה שלו בנבחרת והמשחק נגמר בתוצאה 1-1. שער זה היה גם השער הראשון של הנבחרת מאז הצטרפותה לאופ"א. ב-7 בספטמבר 2015 הבקיע בהפסד 1-8 לפולין ובכך הפך לשחקן הראשון שכובש יותר משער אחד במדי הנבחרת מאז שהצטרפה לאופ"א ונכון ל-24 במרץ 2016 הוא מלך השערים שלה עם שני שערים.

קישורים חיצוניים
----------------

ויקישיתוף מדיה וקבצים בנושא **ג'ק גוסלינג** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ג'ק גוסלינג"**.
**שייק עומר דוקורה** (בצרפתית: **Cheick Oumar Doucouré**; נולד ב-8 בינואר 2000 בבמקו שבמאלי) הוא כדורגלן מאלי המשחק בעמדת הקשר האחורי בקבוצת קריסטל פאלאס מהפרמייר ליג ובנבחרת מאלי.

קריירת מועדונים
---------------

דוקורה גדל באקדמיית JMG ובמחלקת הנוער של ריאל במקו. בשנת 2018 עבר ללאנס. ב-27 ביולי 2018 הוא ערך את הופעת הבכורה שלו במועדון, בניצחון 2-0 על אורליאן במסגרת המחזור הראשון בליגת המשנה הצרפתית לעונת 2018/2019. הוא שיחק במועדון במשך ארבע עונות, בהן ערך 117 הופעות ליגה והבקיע חמישה שערים במסגרת ליגת העל הצרפתית וליגת המשנה הצרפתית.

ב-11 ביולי 2022 חתם דוקורה על חוזה לחמש עונות בקריסטל פאלאס מהפרמייר ליג. ב-5 באוגוסט ערך את הופעת הבכורה שלו במועדון, בהפסד 2-0 לארסנל במסגרת המחזור הראשון בליגה לעונת 2022/2023.

קריירה בינלאומית
----------------

ב-17 בנובמבר 2018 ערך דוקורה את הופעת הבכורה שלו בנבחרת מאלי, בניצחון 0–1 על נבחרת גבון במסגרת מוקדמות גביע אפריקה לאומות 2019. הוא היה חלק מסגל נבחרת מאלי בטורניר גביע אפריקה לאומות 2019, וערך הופעה אחת בטורניר.

קישורים חיצוניים
----------------

ויקישיתוף מדיה וקבצים בנושא **שייק דוקורה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Crystal Palace sign midfielder Cheick Doucouré from Lens באתר הרשמי של קריסטל פאלאס, 11 ביולי 2022 (באנגלית)
משכנו הראשון של בנק אפ"ק בתל אביב בקרן הרחובות יהודה הלוי והרצל - 1923
בניין ההנהלה המרכזית של בנק דיסקונט לישראל, ולצדו בניין ההנהלה המרכזית של בנק לאומי, ברחוב יהודה הלוי פינת הרצל בתל אביב
הבניין שבו שכן בית החולים ליולדות פרויד, ברחוב יהודה הלוי 9
**רחוב יהודה הלוי** הוא רחוב במרכז תל אביב, אחד מחמשת הרחובות הראשונים של העיר.

תוואי הרחוב
-----------

הרחוב קרוי על שם רבי יהודה הלוי. הרחוב מתחיל בשכונת נווה צדק בדרום מערב ומסתיים בפינת הרחובות אבן גבירול ומרמורק. בעבר, גם חלקו הדרומי של רחוב אבן גבירול נקרא יהודה הלוי ושמו בקטע הקיים כיום שוּנה בשנות ה-50 ונקרא על שמו של שלמה אבן גבירול, אף הוא מגדולי שירת ימי הביניים של יהדות ספרד. הרחוב היה הדרומי ביותר שחצה את רחוב הרצל, רחובה המרכזי של אחוזת בית ומעבר לשורת הבתים הדרומית שלו עברה מסילת הרכבת יפו–ירושלים. בית מס' 25 ברחוב, בית ראובן ורבקה סגל, ממייסדי תל אביב, הוא הבית הראשון שנבנה באחוזת בית.

ברוב אורכו מקביל הרחוב לשדרות רוטשילד, והוא מחולק לכמה קטעים בעלי אופי שונה: 
תחילת הרחוב בשכונת נוה צדק המאופיינת בבנייה נמוכה; אזור המע"ר, בו משולבים בתים נמוכים משנות ה-20 עם מגדלי משרדים; אזור רחוב הרכבת אליו הוא משיק וצפון מזרח הרחוב בו הוא חלק מן העיר הלבנה ומשכונת לב תל אביב.

יותר מכל מזוהה הרחוב כמרכז הבנקאות בישראל, משום שלאורך חלקו הדרום-מערבי שוכנים משרדי ההנהלה הראשית של שלושת הבנקים הגדולים: בנק לאומי, בנק הפועלים ובנק דיסקונט לישראל. המחשה לכך ניתנה בדבריו של אברהם בורג: "מרחוב יהודה הלוי בתל אביב קל לסגור מפעל בחצור הגלילית".

בקטע שבין פינת רחוב אלנבי לפינת בצלאל יפה בנוי הרחוב בצדו הצפוני בלבד ומדרום הוא משיק לרחוב הרכבת ומתחבר אליו באחד מן הצמתים הגדולים שבמרכז העיר. באזור זה עברה בעבר מסילת הרכבת יפו–ירושלים שהמשכה המערבי הגיע לתחנת הרכבת יפו, שנסגרה בראשית מלחמת העצמאות. קטע המסילה שעבר ברחוב פורק בראשית 1950. במקום בו נמצא כיום חניון בית הדר (עליו עתידים לקום מגדלים נוספים) פעלה תחנת הרכבת תל אביב דרום עד 1970. בשנה זו, עם העברת התחנה אל מחוץ לעיר, נסגר בניין התחנה ונהרס, והשריד האחרון של המסילה באזור זה הוא בית המכס שהוכרז כמבנה לשימור. מפגש הרחובות יהודה הלוי והרכבת הוא גם משולש גבולות בין רבעים 5, 6 ו-8 של העיר.

בהמשך הרחוב, בנקודת המפגש שלו עם רחוב לינקולן, שוכן המרכז למיפוי ישראל ומיד לאחריו נמצא מתחם קריית ספר. 

תנועת כלי הרכב ברחוב חד-סיטרית לכל אורכו, מכיוון רחוב אבן גבירול לעבר שכונת נווה צדק. בסדרת הטלוויזיה שמש האימפריה של שמש נמצאת בבנין מספר 93, בצומת עם רחוב נחמני.

**תל אביב הקטנה סביב רחוב הרצל**  
ניתן ללחוץ על הקישורים לשמות המקומות.|  |

קישורים חיצוניים
----------------

ויקישיתוף מדיה וקבצים בנושא **רחוב יהודה הלוי** בוויקישיתוף
* אתר למנויים בלבד הדר קנה, "הרכבת הרסה את החנויות ברחוב. האנשים כבר לא עוברים פה", באתר TheMarker‏, 20 ביוני 2021

הערות שוליים
------------

1. ↑  אורנה יפת, בורג לבנקים: אני מוכן להתחלק איתכם ברווחים אם ישנם כאלה, "כלכליסט", 25.2.2009
2. ↑  תל אביב פושטת צורה ולובשת צורה, מעריב, 2 במרץ 1950

|  |
| --- |
| 
**ראו גם:**

**מדריך רחובות תל אביב-יפו**
 |
אין לבלבל עם אין לבלבל ערך זה, העוסק בסיווג רכב, עם הערך "פיאט ברקטה", העוסק במכונית.
פרארי 166 MM
**ברקטה** (באיטלקית: **barchetta**) היא סגנון גוף למכונית, המתאפיינת בדרך כלל במכונית רודסטר ללא שמשה קדמית וחלונות צד או עם שמשה קדמית קטנה המחולקת לשתיים.

המכונית הראשונה שהחלה עם המונח ברקטה הייתה פרארי 166 MM שהוצגה במרכב רודסטר אך עם שמשה קטנה ונמוכה. סגנון גוף זה שימש ומשמש את יצרני הרכב כדוגמת: למבורגיני, פרארי, מזראטי, אסטון מרטין, ווהל ומקלארן אוטומוטיב ליצירות פאר ויוקרה ומכוניות עיצוביות. כיום ישנן כמה מכוניות המיוצרות במרכב רודסטר עם סגנון ברקטה כדוגמת פרארי מונזה SP ומקלארן אלבה.

קישורים חיצוניים
----------------

ויקישיתוף מדיה וקבצים בנושא **ברקטה** בוויקישיתוף

הערות שוליים
------------

1. ↑  BARCHETTA Anderloni
2. ↑  Lamborghini Murciélago Barchetta, Car and Driver, ‏2004-02-01 (באנגלית אמריקנית)
3. ↑  Model Barchetta - Classic Cars | Maserati, www.maserati.com
4. ↑  2001 Aston Martin DB4 GT Zagato Barchetta | Aston Martin, Supercars.net, ‏2016-04-23 (באנגלית אמריקנית)
מטווח בו קלעים יורים מרובה אוויר
**רובה אוויר** הוא רובה שמשתמש בגז דחוס על מנת לירות קליע קטן (לרוב בקוטר של 4.5 מ"מ) בעוצמה דרך קנה מחורק (בעל סלילים). כדורים של רובי אוויר הם לרוב כדורים מעופרת, בעלי מבנה חלול בחלק האחורי, כשחלקם הקדמי שטוח, עגול, או מחודד. צידי הקליע מחורצים. הגז הדחוס הוא לרוב פחמן דו-חמצני או אוויר.

יש להבדיל בין רובי האוויר היורים תחמושת מעופרת, המוגדרים ככלי נשק לכל דבר ומחייבים ברישיון ממשרד הפנים, לבין רובי איירסופט היורים כדורי פלסטיק במהירויות קטנות ומהווים אביזרי ספורט. ירי ברובה אוויר הוא ספורט אולימפי: קליעה במשחקים האולימפיים.

היסטוריה
--------

רובי אוויר פשוטים ניתן למצוא כבר במאה ה-15 אך רק בסוף המאה ה-18 חלה התקדמות בתחום רובי האוויר. ה"ווינדבושס" (רובה הרוח) הוא הרובה המשמעותי ביותר שפותח בתקופה זו על ידי ברתולומאוס גירנדוני (1744 - 1799). הרובה היה באורך 1.2 מטר ושקל 4.5 קילוגרמים, בערך באותו הגודל של רובה המוסקט באותה תקופה. הרובה ירה כדורי עופרת בגודל 13 מילימטר שהוכנסו לתוך מחסנית מתאימה.

בשנות ה-90 של המאה ה-19 השתמשו לראשונה ברובים בתחרויות קליעה למטרה בכמה פאבים בברמינגהאם, אנגליה. הספורט החדש התפתח ובתחילת המאה ה-20 היו כ-4,000 קבוצות של קליעה למטרה עם רובה אוויר ברחבי בריטניה.

מנגנון הפעולה של רובה אוויר
---------------------------

רוב רובי האוויר המשמשים בקליעה למטרה הם רובים שבהם נדחס האוויר ומוחדר הכדור באופן ידני. ישנם גם רובי אוויר עם מחסנית ופעולה חוזרת, אך זה נדיר יותר ברובים, ונפוץ יותר באקדחי אוויר הפועלים על קפסולות של CO2.

ברובה אוויר עם כדור בודד ישנם שלושה שלבי פעולה: 

* דריכת הנשק - על ידי משיכת הקנה היושב על ציר, או ידית שדוחסת אוויר. ברובים מסוימים הכדור נכנס לקנה באותה פעולה.
* הכנסת הכדור לקנה והשבת את הקנה למקומו.
* לחיצה על ההדק - הכדור נורה

שימושים
-------

רובי אוויר משמשים כיום בעיקר למטרות הנאה ומשחק, למשל משחק הפיינטבול שבו המטרה היא לפגוע בכמה שיותר משחקני הקבוצה היריבה באמצעות כדורי צבע הנפלטים מרובי אוויר. קיימות קבוצות רבות של קליעה למטרה עם רובי אוויר ומטווחים רבים מחזיקים כאלה. קליעה עם רובה אוויר היא ספורט אולימפי. 
אך רבים משתמשים ברובה אוויר כדי לצוד ציפורים וארנבות לשם אימון והנאה, ויש המחזיקים רובים אלו לשם ציד מזיקים למיניהם, כמו סנאי אפור, ארנבות וחולדות.

ראו גם
------

* פיינטבול
* איירסופט
* נשק קר

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **רובה אוויר** |
| ויקישיתוף תמונות ומדיה בוויקישיתוף: **רובה אוויר** |

* רובה אוויר, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00956193

 |
**הדר חדד** (נולדה ב-7 באפריל 1999) היא כדורסלנית ישראלית, המשחקת בעמדת הרכזת/קלעית בקבוצת הנשים של בנות הרצליה ובנבחרת ישראל 3x3.

ביוגרפיה
--------

חדד נולדה וגדלה בראשון לציון. החלה לשחק כדורסל מגיל צעיר במחלקת הנוער של מכבי ראשון לציון שבהמשך, בעונת 2014/15 אוחדה עם מחלקת הנוער של הפועל ראשון לציון. בעונה זו זכתה בגביע ובאליפות נערות א'.
עם נבחרת התיכון הגימנסיה הריאלית הגיעה שלוש פעמיים למעמד גמר הגביע. בעונת 2014/2015 הפסידו בגמר לתיכון קריית שרת, בעונות 2015/16 ו-2016/17 הפסידו בגמר לתיכון אוסטרובסקי רעננה.

### קבוצות בוגרות

במקביל למשחקיה בנערות א', שיחקה בעונת 2015/2016 בקבוצת המשנה של הפועל ראשון לציון בליגה הלאומית לכדורסל נשים. בתום העונה חדד נבחרה חמשיית העונה. בעונת 2016/17 עברה לשחק בקבוצה הבכירה ושיחקה לראשונה בליגת העל. בעונת 2018/2019 עברה לשחק בקבוצת בנות הרצליה. בעונת 2019/20 הליגה הופסקה באמצע עקב משבר הקורונה.

### נבחרות ישראל

ב-2015 השתתפה עם הנבחרת בטורניר אליפות אירופה עד גיל 16 דרג ב' שנערך במקדוניה.
עם נבחרת הנוער השתתפה ב-2016 השתתפה עם הנבחרת בטורניר אליפות אירופה עד גיל 18 דרג א' שנערך בהונגריה וב-2017 השתתפה באליפות אירופה עד גיל 18 דרג ב' שנערך באירלנד. בשנים 2018 ו-2019 השתתפה עם הנבחרת בטורניר אליפויות אירופה עד גיל 20 דרג ב' שנערכו ברומניה ובקוסובו.

#### נבחרת ישראל 3x3

חדד החלה לשחק בנבחרת ישראל 3x3 במסגרת ההכנה לגביע העולם בכדורסל 3x3 2023, היא העפילה עם הנבחרת משלב המוקדמות לטורניר וינה 2023 וסיימה עם הנבחרת בשלב הפליי-אין לאחר שהנבחרת סיימה במקום השני בשלב הבתים.

קישורים חיצוניים
----------------

* פרופיל השחקנית, באתר איגוד הכדורסל בישראל
* פרופיל השחקנית, באתר מנהלת ליגת העל בכדורסל נשים
**גידוֹ וֶסטֶרוֶולֶה** (בגרמנית: **Guido Westerwelle** (מידע • עזרה); 27 בדצמבר 1961 – 18 במרץ 2016) היה פוליטיקאי גרמני. כיהן בשנים 2009–2013 כשר החוץ בממשלתה השנייה של אנגלה מרקל. בשנים 2009–2011 כיהן גם כסגן קנצלרית גרמניה. בשנים 2001–2011 היה יושב ראש המפלגה הדמוקרטית החופשית בגרמניה. היה להומוסקסואל הגלוי הראשון שכיהן בתפקידים בכירים אלה.

חייו
----

וסטרוולה נולד בבאד הונף שבמדינת נורדריין-וסטפאליה. הוא למד עד שנת 1991 משפטים באוניברסיטת בון, וב-1994 השלים דוקטורט במשפטים באוניברסיטה הפתוחה של האגן עם עבודה על "חוקי המפלגות והארגונים הפוליטיים של בני נוער".

הצטרף למפלגה הדמוקרטית החופשית (FDP) ב-1980, ונמנה עם מקימי המשמרת הצעירה של המפלגה, 'הליברלים הצעירים'. הוא חבר המועצה המרכזית של המפלגה מאז 1988, וב-1994 מונה למזכ"ל המפלגה. וסטרוולה נבחר לבונדסטאג (הפרלמנט הגרמני) ב-1996 וירש את וולפגאנג גרהרט בראשות המפלגה בשנת 2002. במסגרת זו כיהן בתפקיד יו"ר האופוזיציה בבונדסטאג. כחודש אחרי הצלחתה של המפלגה בבחירות 2009 (14.9%), הקימה הקנצלרית אנגלה מרקל קואליציה עם ה-FDP; במסגרת ההסכם הקואליציוני מונה גידו וסטרוולה לשר החוץ של גרמניה ולסגן הקנצלרית.

בחודש מאי 2001 נבחר כמנהיג מפלגתה- FDP, משרה שהחזיק בה עד אפריל 2011, אז הודיע שהוא מעדיף להתרכז בתפקידו כשר החוץ.
כיהן כשר החוץ הגרמני בממשלתה השנייה של אנגלה מרקל (28 באוקטובר 2009 – 17 בדצמבר 2013). במהלך הקדנציה פרש מתפקידו כיו"ר המפלגה הליברלית עקב הפסדים משמעותיים של מפלגתו בבחירות המקומיות בגרמניה ולאור רצונו להתמקד בתפקידו כשר החוץ. בשל הנסיבות, פרש גם מתפקידו כסגן קנצלרית גרמניה, והעביר זאת למחליפו, פיליפ רסלר, עד לאחרונה שר הבריאות וכיום שר הכלכלה.

ב-1 בפברואר 2012 במוזיאון יד ושם בירושלים חתמו בשם ממשלת גרמניה, גידו וסטרוולה ובשם ממשלת ישראל שר החינוך גדעון סער, על סיוע כספי למוסד ההנצחה בסך מיליון יורו בשנה (כ-5 מיליון שקל) לתקופה של עשר שנים.

ב-20 ביוני 2014 דווח כי ווסטוולה לקה בלוקמיה חריפה וב-18 במרץ 2016 נפטר מהמחלה בבית חולים בקלן.
הובא לקבורה בבית הקברות "מלאטן" של העיר קלן, אחרי טקסים דתיים קתוליים ואוונגליים.

חיים אישיים
-----------

וסטרוולה הוא הומוסקסואל מוצהר. הוא יצא מהארון ב-20 ביולי 2004, במסיבת יום הולדתה ה-50 של אנגלה מרקל, אליה הופיע עם בן זוגו (החל משנת 1988) מיכאל מרונץ. ב-17 בספטמבר 2010 נישא לבן זוגו בבון. מרונץ ניהל את מרוצי הסוסים באאכן ואירועי ספורט אחרים.

קישורים חיצוניים
----------------

ויקישיתוף מדיה וקבצים בנושא **גידו וסטרוולה** בוויקישיתוף
* 

* אתר האינטרנט הרשמי של גידו וסטרוולה (בגרמנית)
* גידו וסטרוולה, ברשת החברתית פייסבוק
* גידו וסטרוולה, באתר "Find a Grave" (באנגלית)
* בגיל 54: מת שר החוץ הראשון שיצא מהארון, באתר ynet, 18 במרץ 2016

הערות שוליים
------------

1. ↑  שר החוץ החדש של גרמניה: מנהיג הליברלים גידו וסטרוולה, באתר הארץ, 24.10.09
2. ↑  דליה מזורי, לראשונה: גרמניה תורמת כסף ל"יד ושם", באתר nrg‏, 1 בפברואר 2012
3. ↑  Guido Westerwelle ist tot. די צייט, 18 במרץ 2016.
4. ↑  ניר מגל, גרמניה: מבית "האח הגדול" לצמרת השלטון, ‏ynet‏, 28.9.09

|  |  |
| --- | --- |
| בקרת זהויות עריכת הנתון בוויקינתונים | 
* GND: 121665429
* ICCU: UBOV107786
* ISNI: 0000 0003 8269 0780
* LCCN: n99010094
* NKC: xx0106679
* NLP: A33786641
* NTA: 369569601
* RERO: 02-A026596560
* SUDOC: 136861083
* VIAF: 265681871
* WorldCat: lccn-n99010094

 |
**ישראל זביטי** (נולד ב-15 בינואר 1980 בנתניה) הוא כדורגלן עבר ישראלי ששיחק בעמדת הקשר.

קריירה
------

זביטי גדל במחלקת הנוער של מכבי נתניה והיה שותף מרכזי באחד השנתונים הטובים שהיו במחלקת הנוער של המועדון, לצידם של קלמי סבן, עמוס נחייסי, שלומי דהאן, רן קוז'וק ואחרים. הקבוצה זכתה 3 פעמים ברציפות בדאבל של ליגות הנערים בישראל, בנוסף לחמש אליפויות במהלך השנים בין קבוצות הילדים ועד הנוער, שיא שטרם נשבר[דרוש מקור]. זביטי היה שחקן סגל קבוע בנבחרת הצעירה של ישראל.

זביטי עלה לקבוצה הבוגרת של מכבי נתניה בעונת 1998/1998, עת שיחקה בליגת המשנה, ובעונה זו העפיל עמה לליגה הבכירה. במשך עשר עונות ברציפות בהן שיחק במכבי נתניה, הוא ירד עמה ליגה ועלה עמה חזרה לליגת העל פעם נוספת. בעונת 2006/2007, עם הגעתו של הבעלים החדשים של הקבוצה דניאל יאמר, הוחתם זביטי על חוזה לשלוש עונות.

לקראת עונת 2007/2008 עזב זביטי את מכבי נתניה וחתם בקבוצת הפועל פתח תקווה ששיחקה בליגה הלאומית, ועמה העפיל לליגת העל וזכה בגביע הטוטו לליגה הלאומית. ביולי 2008 הוחלט לסיים את הקשר עם זביטי ולאחר שלושה חודשים ללא קבוצה הוחתם בהפועל רמת השרון.

בעונת 2009/2010 חתם זביטי בקבוצת הפועל כפר סבא, ולאחר עונה אחת עבר לשחק בקבוצת מכבי השקמה/רמת חן מליגה א', במדיה פרש ממשחק פעיל בקיץ 2011.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
פירוש נוסף ערך זה עוסק במייסד זרם הולנטיניזם. אם התכוונתם לקדוש נוצרי שעל שמו יום ולנטיין, ראו ולנטינוס הקדוש.
**ולנטינוס** (100–160) היה תאורטיקן נוצרי גנוסטי יליד מצרים שפעל ברומי וייסד את הזרם ולנטיניזם.

ולנטינוס נולד בדלתה של הנילוס, ב**פרבוניס** (Phrebonis) והתחנך באלכסנדריה, בתקופה בה היה בה מרכז נוצרי חשוב. הוא היה לתלמיד של **תאודס** (Theudas), שבעצמו היה תלמיד של פאולוס.

בשנת 136 עבר ולנטינוס לרומי ופעל שם תחת היגינוס, שהיה הבישוף של רומי (תפקיד שהתפתח לאחר מכן לאפיפיור). ולנטינוס הצטיין בהטפותיו ולדברי טרטוליאנוס ציפה להתמנות לבישוף אחרי היגינוס והתאכזב מאוד כשהתמנה אניקטוס. לאחר מינוי אניקטוס חל קרע בין ולנטינוס ובין הכנסייה והוא פיתח את תורתו, הוולנטיניזם. הוא עבר לקפריסין, שם המשיך ללמד ולהרחיב את עדת חסידיו. הוא מת בשנת 160 או 161.

קישורים חיצוניים
----------------

* ולנטינוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269338305171
* BIBSYS: 90167505
* BNE: XX1145308
* BnF: cb12214625z (data)
* GND: 118803751
* ICCU: CFIV166409
* ISNI: 0000 0004 4887 0849
* LCCN: n85197536
* NKC: uk2005277701
* NLG: 49277
* NTA: 07366183X
* RERO: 02-A010162640
* SELIBR: 265830
* SUDOC: 033868417
* VcBA: 495/23826
* VIAF: 42228523
* WorldCat: lccn-n85197536

 |
**אלן וירז'יניוס** (באנגלית: **Alan Virginius;** נולד ב־3 בינואר 2003) הוא כדורגלן צרפתי המשחק בעמדת החלוץ בליל.

קריירה
------

ב-6 ביולי 2020, וירז'יניוס חתם על החוזה המקצועי הראשון שלו עם המועדון הצרפתי סושו מליגת המשנה של צרפת.; ואף ערך את הופעת הבכורה המקצועית שלו במדי המועדון בתיקו 2–2 נגד רודז ב-19 בספטמבר 2020. ב-7 בנובמבר 2020, רשם וירז'יניוס את הבישול הראשון שלו בקריירה נגד שאמו ניור מליגת המשנה בצרפת;המשחק הסתיים בהפסד 3–4. ב-5 בדצמבר 2020, וירז'יניוס הבקיע את שער הבכורה שלו בקריירה נגד נאנסי.

ב-17 במאי 2022, העפיל וירז'יניוס עם סושו לגמר פלייאוף העלייה לליגת העל הצרפתית, לאחר שקבוצתו הדיחה בחצי הגמר את פריז. ב-20 במאי 2022, סושו הפסידה בדו-קרב פנדלים לאוסר, מה שמנעה את העפלתה של סושו לליגה הבכירה.

ב-17 באוגוסט 2022 חתם בליל על חוזה לחמש שנים. 4 ימים מאוחר יותר הוא נכנס כמחליף במשחק נגד פריז סן-ז'רמן בהופעה הראשונה שלו בליגה הבכירה בצרפת.

### קריירת נבחרות

וירז'יניוס שיחק בכל נבחרות הנוער של צרפת החל מהנבחרת עד גיל 16.

באוגוסט 2021 הוא מוזמן לראשונה לסגל הנבחרת עד גיל 19. בובמבר 2021 הוא משחק ומבקיע שער בכל משחק נגד אלבניה ומקדונית הצפונית במסגרת מוקדמות אליפות אילופה עד גיל 19. באליפות עצמה הוא מבקיע שלושה שערים לנבחרתו שמסיימת במקום ה־3,4 ובכך היא מעפילה לגביע העולם בכדורגל עד גיל 20 - 2023. הוא שותף גם בגבי העולם, וא הבקיע שלושה שערים לנבחרתו שהודחה בשלב הבתים.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Foot : le soiséen Alan Virginius signe son premier contrat professionnel, lesoiseen, ‏7 ביולי 2020
2. ↑  תקציר המשחק בין סושו לרודז, באתר soccerway, ‏19 בספטמבר 2020
3. ↑  תקציר המשחק בין סושו לשאמו ניור, באתר TRANSFERMAREKT, ‏7 בנובמבר 2020
4. ↑  תקציר המשחק בין נאנסי לסושו, באתר TRANSFERMARKT, ‏5 בדצמבר 2020
באנטומיה של בני אדם ושל יונקים בכלל, **כֵּף הָעֶרְוָוה** (בלטינית: Mons pubis; שפירושה "הר הערווה") היא מסה מעוגלת של רקמת שומן שנמצאת במאחה עצמות החיק (Symphysis pubis) מעל לאיברי המין.

אנטומיה
-------

אצל נשים קרויה כף הערווה גם "הר ונוס" (בלטינית: Mons veneris), והיא מסיימת בשפתי הפות. 

למרות שמצויה אצל גברים ונשים כאחד, כף הערווה נוטה להיות גדולה יותר אצל נשים. הרקמה השומנית שבה רגישה לאסטרוגן, וגדלה לכדי לרכס מובהק עם תחילת ההתבגרות המינית של נערות. כמו כן, מתכסת כף הערווה בשׂער ערווה. לעיתים קרובות היא הופכת פחות בולטת עם הירידה בהורמון אסטרוגן שחווה הגוף במהלך גיל המעבר.

בתרבות ובחברה
-------------

אף כי אינה חלק מאיברי המין החיצוניים עצמם, ניתן לראות בכף הערווה כאזור מעורר תאווה והוא נחשב לארוטי ביותר בתרבויות רבות. לאורך ההיסטוריה, הסרתם המלאה או החלקית של שיער הערווה הייתה נפוצה בחברות רבות, ולאחרונה היא נפוצה בעולם המערבי. ההסרה המלאה של שיער הערווה על ידי שימוש בשעווה, בסוכר או בגילוח, המוכרת כ"שעווה ברזילאית", הפכה למקובלת בשנים האחרונות. 

בנסיבות מסוימות, כף הערווה נתונה לאידיאלים אסתטיים מעבר להסרת שיער. בהתאמה, מוצעים ניתוחים פלסטיים המשנים את צורת כף הערווה לאידיאל הנחשק. אידיאלים אלו עלולים להיות מושפעים מהעדפות אישיות, מנורמות תרבותיות עכשוויות, או מלחצים חברתיים.

פירסינג "כריסטינה"
צורות קישוט קבועות במטרה להעצים את המשיכה האסתטית של אזור זה הם הנבירה (ביפנית: 花弁), צילוק לצרכים קוסמטיים, או פירסינג כמו פירסינג "כריסטינה" או פירסינג "נפרטיטי". המושג "ואג'זל" מתייחס לקישוט לא-קבוע של כף הערווה עם קישוטי קריסטל.

### אזכור בהלכה

בעיסוק בהלכות איילונית, מכנה המשנה את כף הערווה "שיפולי מעיים".

קישורים חיצוניים
----------------

ויקישיתוף מדיה וקבצים בנושא **כף הערווה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* TA98: A09.2.01.002

 |
**אברהם אברהם** (נולד ב-16 במאי 1959) הוא משפטן ישראלי שכהן מדצמבר 2015 ועד פברואר 2022 כנשיא בית המשפט המחוזי בנצרת.

ביוגרפיה
--------

אברהם נולד בסוריה למשה ודריה אברהם. משפחתו עלתה לישראל בשנת 1965 והתיישבה בחיפה. את לימודיו התיכוניים עשה בבית ספר תיכון עירוני ג' בחיפה שאותם סיים בשנת 1977. בין השנים 1977-1981 שרת כקצין בצה"ל. למד משפטים באוניברסיטה העברית בירושלים ומאז 1988 עסק בעריכת דין, מקצוע ששימש בו עד למאי 1997, אז נבחר לכהן כשופט בבית משפט השלום בטבריה כשבאותו הזמן הוא מסיים לימודי תואר ראשון בפקולטה למדעי המחשב בטכניון.

במרץ 2000 התמנה לכהונת שופט בפועל בבית המשפט המחוזי בנצרת, ובינואר 2001 התמנה בנוסף לכהונת רשם בית המשפט. בחודש יולי 2002 קיבל מינוי של קבע כשופט של בית המשפט המחוזי בנצרת.

בנובמבר 2006 סיים בהצטיינות לימודי מוסמך במשפטים באוניברסיטת חיפה.

ב-1 בינואר 2010 התמנה לכהונת סגן נשיא בבית המשפט המחוזי בנצרת.

בנובמבר 2011 היה מועמד לכהונת שופט של בית המשפט העליון.

ביולי 2013 קיבל תואר דוקטור למשפטים באוניברסיטת חיפה.

במרץ 2015 מונה לכהונת נשיא של בית המשפט המחוזי נצרת לתקופה של שנה. בדצמבר 2015 מונה על ידי שרת המשפטים איילת שקד לכהונת נשיא בית המשפט המחוזי בנצרת.

באוקטובר 2015, בשיא גל הטרור שהחל בחודש תשרי, אישר אברהם מעצר מנהלי לצעירה ערבייה-ישראלית בת 19 בעקבות מסרונים ששלחה לקרוביה על רצונה להיות "שהידית". את חשיפת המסרונים, ובקשת המעצר, הגיש אביה, וזהו למעשה המעצר המנהלי הראשון שאושר עקב בקשת אזרח.

חיים אישיים
-----------

אברהם מתגורר ביישוב שמשית שבגליל התחתון, נשוי לאורית ולהם שלושה ילדים.

לקריאה נוספת
------------

* השופט ד"ר אברהם אברהם, **"הטובים שלושה מן האחד? מהו מספר השופטים שראוי כי ישבו בדין?"**, 2013, הפקולטה למשפטים אוניברסיטת חיפה
* ד"ר אברהם אברהם, **"הנמקה של החלטה שיפוטית"**, 2006, הפקולטה למשפטים אוניברסיטת חיפה

ביקורת
------

השופט אברהם אברהם, נשיא בית המשפט המחוזי, שחרר גבר שתקף את בת משפחתו, המשיך לאיים עליה ונעצר. אברהם קבע כי יש סכנה לאישה, אך הוא הביע תקווה שבני המשפחה לא ימצאו את המקלט שבו היא מתחבאת • מעצר הבית של החשוד הסתיים והוא חופשי, בעוד המותקפת נאלצת להסתתר.

קישורים חיצוניים
----------------

ויקישיתוף מדיה וקבצים בנושא **אברהם אברהם** בוויקישיתוף
* אברהם אברהם, באתר הרשות השופטת

הערות שוליים
------------

1. ↑  אושר מעצר מנהלי לערבייה שרצתה "להיות שהידית", שלמה פיוטרקובסקי, ערוץ שבע
**לאסרו מרטינס** (בספרדית: **Lázaro Martínez**; נולד ב-3 בנובמבר 1997) הוא אתלט קובני, אלוף העולם באולם (בלגרד 2022) וסגן אלוף העולם (בודפשט 2023) בקפיצה משולשת.

ביוגרפיה
--------

מרטינס זכה במדליית זהב בקפיצה משולשת באליפות העולם לנוער באתלטיקה ביולי 2013 בשיא אליפות של 16.63 מטר. חודש לאחר מכן זכה במדליית זהב במשחקים הפאן-אמריקאיים לנוער. ב-2014 זכה במדליית זהב בקפיצה משולשת אליפות העולם באתלטיקה עד גיל 20 שהתקיימה ביוג'ין בשיא אליפות של 17.13 מטר. באותה שנה קבע את התוצאה הטובה ביותר בעולם עד גיל 18 כשקפץ למרחק של 17.24 מטר בתחרות בהוואנה. ב-2016 זכה הגן על תוארו וזכה במדליית זהב באליפות העולם עד גיל 20 שהתקיימה בבידגושץ', בתוצאה של 17.06 מטר.

### 2016

באולימפיאדת ריו דה ז'ניירו (2016) סיים שמיני בקפיצה משולשת בתוצאה של 16.68 מטר.

### 2017

באליפות העולם באתלטיקה 2017 סיים במקום 12 בקפיצה משולשת בתוצאה של 16.25 מטר.

### 2018

בפברואר 2018 קבע בקפיצה משולשת שיא אישי חדש של 17.28 מטר.

### 2022

#### אלוף עולם באולם

באליפות העולם באולם שנערכה בבלגרד, סרביה במרץ 2022 הוא זכה במדליית זהב בקפיצה משולשת בתוצאת השנה בעולם של 17.64 מטר, לפני האלוף האולימפי המכהן פדרו פאבלו פיצ'רדו מפורטוגל (17.46 מטר) ודונלד סקוט מארצות הברית (17.21 מטר).

באוגוסט קבע שיא אישי של 17.50 מטר במהלך תחרות ליגת היהלום בלוזאן.

### 2023

באליפות העולם שהתקיימה בבודפשט זכה במדליית כסף בתוצאה של 17.41 מטר לאחר המנצח הוגו פבריס זנגו (17.64 מטר).

קישורים חיצוניים
----------------

ויקישיתוף מדיה וקבצים בנושא **לאסרו מרטינס** בוויקישיתוף

* לאסרו מרטינס, באתר הוועד האולימפי הבין-לאומי
* לאסרו מרטינס, באתר olympedia.org
* לאסרו מרטינס, באתר התאחדות האתלטיקה הבין-לאומית
* לאסרו מרטינס באתר ליגת היהלום

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 279534

 |
בתורת הגרפים, **מעגל** (באנגלית: **Cycle graph** או **Circular graph**) הוא גרף המורכב ממסלול לא-ריק המתחיל ומסתיים באותו צומת, כאשר הצמתים היחידים שחוזרים על עצמם הם הצומת הראשון והצומת האחרון.

באופן פורמלי, מעגל הוא גרף בעל צמתים {\displaystyle \ v\_{0},\dots ,v\_{n-1}}, עם הקשתות {\displaystyle \ v\_{i},v\_{i+1{\pmod {n}}}}.

נהוג לסמן גרף מעגל המורכב מ-\ n קשתות כך: *Cn*. בגרף *Cn* מספר הקשתות שווה למספר הצמתים (שווה ל-\ n) ודרגת כל צומת שווה ל-2. כלומר, מכל צומת יוצאות שתי קשתות.

טרמינולוגיה
-----------

ישנם שמות נרדפים רבים ל**גרף מעגל**: **גרף מעגל פשוט** (*simple cycle graph*), **גרף מעגלי** (*cyclic graph*), על אף שהשם השני אינו שכיח כיוון שהוא עשוי להתייחס גם למקרה הכללי יותר שבו הגרף מכיל מעגלים (כלומר, אינו גרף חסר מעגלים (*acyclic graph*)). שמות נפוצים נוספים: **מעגל**, **פוליגון**, **n-gon**.

מעגל בעל מספר זוגי של צמתים נקרא **מעגל זוגי** (*even cycle*); מעגל בעל מספר אי-זוגי של צמתים נקרא **מעגל אי-זוגי** (*odd cycle*).

תכונות
------

* הגרף הוא גרף קשיר
* הגרף הוא גרף 2-רגולרי
* הגרף הוא בעל מסלול אוילרי
* הגרף הוא בעל מסלול המילטוני
* הגרף הוא גרף 2-צביע - אם ורק אם יש מספר זוגי של צמתים
* הגרף הוא גרף 3-צביע
* הגרף הוא גרף דו-צדדי - אם ורק אם יש מספר זוגי של צמתים

גרף מעגל מכוון
--------------

גרף מעגל מכוון שאורכו 8
**גרף מעגל מכוון** הוא סוג של גרף מכוון שהוא גם גרף מעגל. שכל הקשתות בו מופנות לאותו כיוון.

הוצאת קבוצת הצמתים המינימלית שתהפוך את הגרף לחסר מעגלים שווה ל-1. תהליך זה נקרא feedback vertex set.
הוצאת קבוצת הקשתות המינימלית שתהפוך את הגרף לחסר מעגלים שווה ל-1. תהליך זה נקרא feedback arc set.

בגרף זה, דרגת הכניסה שווה ל-1 ודרגת היציאה שווה ל-1.

דרכים למציאת מעגלים בגרפים
--------------------------

1. **עקרון שובך היונים:** כל מסלול בגרף באורך n+1 קודקודים מכיל מעגל.
2. **קיימים 2 או יותר עצים פורשים לגרפים:** אין גרף שיש לו יותר מ-2 עצים פורשים, אם יש יותר מעץ פורש אחד אז מדובר במעגל, עבור K עצים פורשים ניתן לצייר מעגל בעל K צמתים.
3. **הרצת אלג' DFS:** במהלך הרצת האלג' כל קשת אחורה שאינה בעץ הפורש היא מעגל.

ראו גם
------

* גרף שלם

| נושאים בתורת הגרפים |
| --- |
| הגדרות | צומת • קשת • דרגה • מסלול • מרחק |
| מבנים | גרף • גרף ממושקל • מעגל • גרף מקרי • היפרגרף • מולטיגרף • עץ • קומפלקס |
| בניות וטיפוסים | גרף משלים • גרף קיילי • גרף שלם • גרף תחרות • עץ פורש • רשת זרימה • שידוך |
| תכונות | גרף n-צביע • גרף דו-צדדי • גרף מישורי • גרף מרחיב • גרף רגולרי • גרף קשיר • עץ בינומי • עץ פורש מינימלי |

קישורים חיצוניים
----------------

ויקישיתוף מדיה וקבצים בנושא **מעגל** בוויקישיתוף
* מעגל, באתר MathWorld (באנגלית)
**קארלו אולאבי ליינונן** (בפינית: **Kaarlo Olavi Leinonen**;‏ 15 במרץ 1914 – 19 באפריל 1975) היה גנרל פיני, אשר שימש כשר ההגנה של פינלנד בממשלתו של ריינו ראגנר להטו, וכראש ההגנה (מקביל לרמטכ"ל) של כוחות ההגנה של פינלנד בין 1969–1974.

ביוגרפיה
--------

ליינונן נולד ב-15 במרץ 1914 בטרבולה שבאימפריה הרוסית. ב-1934 הוא התגייס לצבא פינלנד. הוא למד בבתי ספר צבאיים והוכשר כקצין תותחנים. הוא השתתף במלחמת החורף ובמלחמת ההמשך, שבמהלכה מונה למפקד סוללת תותחנים. לאחר המלחמה לימד בבתי ספר צבאיים עד 1952. לאחר מכן עבד כשנה בסטוקהולם כעוזר לנספח הצבאי. לאחר מכן עבד כשנה נוספת במכון להיסטוריה צבאית. בין 1954–1957 שימש כראש מחלקת יחסי חוץ במטכ"ל הפיני. בין 1958–1961 שימש כסוכן מטעם צבא פינלנד בוושינגטון די סי ובאוטווה. ב-18 בדצמבר 1963 הוא מונה לשר ההגנה בממשלתו של ריינו ראגנר להטו - ממשלה שהייתה מורכבת כולה מעובדי מדינה א-פוליטיים. ממשלה זו לא שרדה זמן רב, וסיימה את תפקידה ב-12 באוקטובר 1964.

לאחר מכן פיקד על חיל השריון הפיני עד 1966. לאחר מכן שימש ליינונן כראש לשכת משרד ההגנה עד 1968, ואז שימש במשך שנה כרמטכ"ל הצבא הפיני (בפינלנד מדובר בתפקיד טכני בעיקרו, וללא סמכויות ביצועיות). ב-30 באפריל 1969 הוא מונה לראש ההגנה (מפקד הצבא הפיני). הוא כיהן בתפקיד עד 14 במרץ 1974 אז פרש מהצבא. הוא נפטר ב-19 באפריל 1975.

קישורים חיצוניים
----------------

* קארלו ליינונן באתר פרויקט רונברג

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 8451 6943

 |
שלט האצולה של משפחת פאצי
**בית פאצי** (באיטלקית: **Pazzi**) הייתה משפחת אצולה טוסקנית, שעסקה בעיקר בבנקאות במהלך המאה ה-14 וה-15 בפירנצה. 

הם ידועים בעיקר בשל "**מזימת פאצי**", שבה ניסו בני המשפחה להתנקש בחייהם של שניים מראשי המשפחה היריבה בשליטה על פירנצה, משפחת מדיצ'י. ב-1478 הותקפו לורנצו דה מדיצ'י, שניסה לפגוע באינטרסים של בני משפחת פאצי, ואחיו ג'וליאנו בקתדרלה של פירנצה. ג'וליאנו נרצח אך לורנצו הצליח להימלט. בתגובה תלו אנשי פירנצה את פרנצ'סקו סלוויאטי, הארכיבישוף של פיזה, שצידד במשפחת פאצי. האפיפיור סיקסטוס הרביעי, שתמך במשפחת פאצי, הכריז על נידויו של לורנצו דה מדיצ'י והטיל חרם על פירנצה. עקב כך נפוצו שמועות שהאפיפיור היה מעורב ברצח בקתדרלה. תגובתם של אנשי פירנצה, שהיו ברובם תומכי מדיצ'י, הייתה קשה והמשפחה ברחה מן העיר. 

אנדראה ד'פאצי היה גם מצנט אשר מימן בין היתר את בנייתו של משכן הפרנציסקנים בבזיליקת סנטה קרוצ'ה בפירנצה, הידוע לעיתים כ"קפלת פאצי" (1442–1444), על ידי פיליפו ברונלסקי. 

שם המשפחה נובע מטענתם כי הם מצאצאי "פאצו" (Pazzo, "המשוגע"), חייל שהיה בין הראשונים לעלות על חומות ירושלים במסגרת המצור על ירושלים ב-1099 במסגרת מסע הצלב הראשון. על פי המסורת, פאצו הביא עמו לפירנצה אבן מכנסיית הקבר. אנשי פירנצה נהגו להעניק לאיש משפחת פאצי את הכבוד בהדלקת אש מאבן זו ביום שבת הקדוש שלפני חג הפסחא, שתועבר לאש מזבח הקתדרלה של פירנצה ומשם תועבר אש לכל פירנצה. ביום למחרת, חג הפסחא, יודלקו זיקוקים מטיל בצורת יונה שיעבירו את האור לכל העיר.
את "מזימת פאצי" יזם יאקופו דה פאצי (1421–1480) שהיה גם ראש המשפחה, הוא רקם ובצע את הקנוניה יחד עם קרובי משפחתו, נזירים ומהפכנים אחרים.

הקושרים
-------

* פרנצ'סקו דה פאצי (1444–1478)
* אנטוניו מאפיי (1450–1478)
* הארכיבישוף פרנצ'סקו סלוויאטי (1443–1479)
* סטפנו דה בניונה (1418–1478)
* ברננדו די בנדינו ברונצ'לי (1453–1479)
* רנאטו ד'פאצי (1442–1478)

תולדות בית פאצי, ובייחוד "מזימת פאצי" מוזכרים במספר יצירות תרבות פופולרית. בין היתר, עוסק משחק המחשב Assassin's Creed II באופן חלקי ב"מזימת פאצי".

כמו כן, המשפחה מוזכרת רבות בסדרת הטלוויזיה "הסודות של דה וינצ'י"

קישורים חיצוניים
----------------

ויקישיתוף מדיה וקבצים בנושא **בית פאצי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 118739751
* VIAF: 67260854
* WorldCat: viaf-67260854

 |